b'\n_START_ARTICLE_\nKinijos komunist\xc5\xb3 partija\n_START_SECTION_\nIstorija\n_START_PARAGRAPH_\nKinijos Komunist\xc5\xb3 partij\xc4\x85 1921\xc2\xa0m. \xc5\xa0anchajuje \xc4\xafk\xc5\xabr\xc4\x97 \xc4\x8cen Dusiu (Chen Duxiu) ir Li Dad\xc5\xbeao (Li Dazhao). Jau 1920\xc2\xa0m. Kinijoje ir u\xc5\xbesienyje veik\xc4\x97 keletas neformali\xc5\xb3 kin\xc5\xb3 komunist\xc5\xb3 grupi\xc5\xb3, ta\xc4\x8diau oficialiosios istorijos prad\xc5\xbeia laikomas I-asis Kinijos komunist\xc5\xb3 kongresas, \xc4\xafvyk\xc4\x99s 1921\xc2\xa0m. liep\xc4\x85 \xc5\xa0anchajuje. \xc5\xa0iame kongrese, kuriame dalyvavo 13 \xc5\xbemoni\xc5\xb3, buvo patvirtintas pavadinimas Kinijos Komunist\xc5\xb3 partija ir atsisakyta anks\xc4\x8diau vartot\xc5\xb3. Tarp kongreso dalyvi\xc5\xb3 kaip vienas i\xc5\xa1 dviej\xc5\xb3 Hunano delegat\xc5\xb3 dalyvavo ir Mao Dzedunas (Mao Zedong). Buvo atvyk\xc4\x99 du Kominterno atstovai._NEWLINE_Naujoji partija daug kur vadovavosi Taryb\xc5\xb3 S\xc4\x85jungos nurodymais. Sekant jais, 1923\xc2\xa0m. partija reorganizuota pagal leninistinius principus, o partijos nariai skatinami prisijungti prie tuo metu vyravusios Nacionalist\xc5\xb3 partijos\xc2\xa0\xe2\x80\x93 Guomindano\xc2\xa0\xe2\x80\x93 kaip atskiri asmenys, nes buvo ruo\xc5\xa1iamasi karinei kampanijai, gavusiai \xe2\x80\x9e\xc5\xa0iaur\xc4\x97s ekspedicijos\xe2\x80\x9c pavadinim\xc4\x85._NEWLINE_I\xc5\xa1 prad\xc5\xbei\xc5\xb3 partija buvo nedidel\xc4\x97, bet greitai augo. Penktajame ir \xc5\xa1e\xc5\xa1tajame de\xc5\xa1imtmetyje tai jau buvo did\xc5\xbeiausia komunistin\xc4\x97 partija pasaulyje, pralenkusi ir TSKP. 1927\xc2\xa0m. Guomindano ir KKP keliai i\xc5\xa1siskyr\xc4\x97: daug KKP nari\xc5\xb3 i\xc5\xa1\xc5\xbeudyta, i\xc5\xa1liko vienintel\xc4\x97 didesn\xc4\x97 grup\xc4\x97, vadovaujama Mao Dzeduno. Mao \xc4\xafsitvirtino Dziangsi provincijoje ir \xc4\xafk\xc5\xabr\xc4\x97 ten Kinijos Tarybin\xc4\x99 respublik\xc4\x85 (da\xc5\xbenai vadinam\xc4\x85 tiesiog Dziangsi taryba). 1934\xc2\xa0m. komunistams ten pasidar\xc4\x97 nebesaugu d\xc4\x97l da\xc5\xben\xc5\xb3 Guomindano puldin\xc4\x97jim\xc5\xb3, tod\xc4\x97l Dziangsi tarybos gyventojai leidosi \xc4\xaf daug auk\xc5\xb3 pareikalavus\xc4\xaf Ilg\xc4\x85j\xc4\xaf \xc5\xbeyg\xc4\xaf. Per metus trukus\xc4\xaf \xc5\xbeyg\xc4\xaf partijos vadovyb\xc4\x97 pergalvojo savo strategijas ir pri\xc4\x97jo prie i\xc5\xa1vados, kad d\xc4\x97l nes\xc4\x97kmi\xc5\xb3 kaltas buvo Kominterno atsi\xc5\xb3stas vokietis Otto Braunas. 1935\xc2\xa0m. KKP \xc4\xafk\xc5\xabr\xc4\x97 nauj\xc4\x85 baz\xc4\x99 Jananyje. \xc4\xae svarbiausius postus i\xc5\xa1kilo kinai\xc2\xa0\xe2\x80\x93 Mao Dzedunas ir D\xc5\xbeu De. KKP tapo ma\xc5\xbeiau priklausoma nuo Kominterno ir TSRS._NEWLINE_1937\xe2\x80\x931945\xc2\xa0m., vykstant Antrajam kin\xc5\xb3-japon\xc5\xb3 karui, KKP v\xc4\x97l kur\xc4\xaf laik\xc4\x85 bendradarbiavo su Guomindanu. Raudonoji armija tapo bendros nacionalin\xc4\x97s armijos dalimi, o komunist\xc5\xb3 regionas paskelbtas specialiuoju administraciniu. Ta\xc4\x8diau i\xc5\xa1 ties\xc5\xb3 ir armija, ir regionas tur\xc4\x97jo paklusti Guomindano vyriausybei._NEWLINE_Po 1945\xc2\xa0m. pilietinis karas atsinaujino, ir per a\xc5\xa1tuonerius metus smarkiai padidin\xc4\x99 savo karin\xc4\x99 gali\xc4\x85 komunistai nugal\xc4\x97jo Guomindan\xc4\x85. 1949\xc2\xa0m. spal\xc4\xaf Pekine paskelbtas Kinijos Liaudies Respublikos \xc4\xafk\xc5\xabrimas. Guomindano vadovyb\xc4\x97 buvo priversta b\xc4\x97gti \xc4\xaf Taivan\xc4\x85 ir aplinkines salas.'